b'\n_START_ARTICLE_\nErling Braut H\xc3\xa5land\n_START_PARAGRAPH_\nErling Braut H\xc3\xa5land (s. 21. hein\xc3\xa4kuuta 2000 Leeds, Englanti) on norjalainen jalkapalloilija, pelipaikaltaan hy\xc3\xb6kk\xc3\xa4\xc3\xa4j\xc3\xa4. H\xc3\xa4n on pituudeltaan 194-senttimetrinen. H\xc3\xa4n edustaa It\xc3\xa4vallan Bundesliigassa pelaavaa Red Bull Salzburgia.\n_START_SECTION_\nSeuraura\n_START_PARAGRAPH_\nH\xc3\xa5land nousi Brynen edustusjoukkueeseen kaudella 2016. Seuraavaksi kaudeksi h\xc3\xa4n siirtyi Norjan k\xc3\xa4rkijoukkueisiin lukeutuvaan Moldeen, jossa h\xc3\xa4n pelasi kaksi kautta. Kaudella 2017 h\xc3\xa4n pelasi Elitserieniss\xc3\xa4 14 ottelua ja teki kaksi maalia. Kaudella 2018 h\xc3\xa4n pelasi 25 liigaottelua ja teki niiss\xc3\xa4 12 maalia. Syksyll\xc3\xa4 2018 h\xc3\xa4n pelasi Eurooppa-liigan karsinnoissa viisi ottelua ja teki niiss\xc3\xa4 nelj\xc3\xa4 maalia._NEWLINE_Vuoden 2019 alussa H\xc3\xa5land siirtyi it\xc3\xa4valtalaiseen Red Bull Salzburgiin, jossa h\xc3\xa4n p\xc3\xa4\xc3\xa4si kev\xc3\xa4tkauden aikana pelaamaan kaksi liigaottelua ja kaksi cup-ottelua. Toisessa liigaottelussaan toukokuussa 2019 LASK:ta vastaan h\xc3\xa4n teki maalin. Salzburg voitti kauden 2018\xe2\x80\x932019 p\xc3\xa4\xc3\xa4tteeksi sek\xc3\xa4 liigan ett\xc3\xa4 cupin. Eurooppa-liigassa H\xc3\xa5land p\xc3\xa4\xc3\xa4si kent\xc3\xa4lle muutamaksi minuutiksi kotiottelussa italialaista Napolia vastaan._NEWLINE_Kauden 2019\xe2\x80\x932020 alussa H\xc3\xa5land teki 19. hein\xc3\xa4kuuta It\xc3\xa4vallan cupin ottelussa Parndorfia vastaan kolme maalia, kun Salzburg voitti vieraskent\xc3\xa4ll\xc3\xa4 maalein 1\xe2\x80\x937. Liigakauden kahdeksassa ensimm\xc3\xa4isess\xc3\xa4 ottelussaan h\xc3\xa4n on tehnyt 11 maalia, mihin sis\xc3\xa4ltyv\xc3\xa4t hattutemput Wolfsbergeria ja Hartbergia vastaan. Ensimm\xc3\xa4isess\xc3\xa4 Mestarien liigan ottelussaan 17. syyskuuta belgialaista Genki\xc3\xa4 vastaan H\xc3\xa5land teki hattutempun Salzburgin voittaessa kotiottelunsa maalein 6\xe2\x80\x932. Toisessa Mestarien liigan ottelussaan vieraskent\xc3\xa4ll\xc3\xa4 englantilaista Liverpoolia vastaan h\xc3\xa4n tuli toisella jaksolla vaihdosta kent\xc3\xa4lle ja teki 3\xe2\x80\x933-tasoitusmaalin mutta Liverpool voitti ottelun maalein 4\xe2\x80\x933.\n_START_SECTION_\nMaajoukkueura\n_START_PARAGRAPH_\nH\xc3\xa5land on pelannut useissa Norjan juniorimaajoukkueissa. H\xc3\xa4n pelasi alle 17-vuotiaiden EM-kilpailuissa vuonna 2017 ja alle 19-vuotiaiden EM-kilpailuissa vuonna 2018 ja teki j\xc3\xa4lkimm\xc3\xa4isess\xc3\xa4 turnauksessa yhden maalin. Alle 20-vuotiaiden MM-kilpailuissa 2019 h\xc3\xa4n teki yhdeks\xc3\xa4n maalia Hondurasia vastaan Norjan voittaessa maalein 12\xe2\x80\x930. Norjan miesten maajoukkueessa H\xc3\xa5land pelasi ensimm\xc3\xa4isen kerran 5. syyskuuta 2019 Maltaa vastaan ja toisen ottelunsa kolme p\xc3\xa4iv\xc3\xa4\xc3\xa4 my\xc3\xb6hemmin Ruotsia vastaan.\n_START_SECTION_\nSuku\n_START_PARAGRAPH_\nErling Braut H\xc3\xa5landin is\xc3\xa4 Alf-Inge H\xc3\xa5land pelasi jalkapalloa Englannin Valioliigassa ja Norjan maajoukkueessa.'